ทองจะขึ้นหรือลงกันแน่
ราคาทองคำยังรู้สึกสับสนในทิศทาง ไม่ว่าจะเป็นขาขึ้นหรือขาลง อันจะเห็นได้จากในช่วงหนึ่งสัปดาห์ที่ผ่านมา
11 ธ.ค. 2555

ราคาทองคำยังรู้สึกสับสนในทิศทาง ไม่ว่าจะเป็นขาขึ้นหรือขาลง อันจะเห็นได้จากในช่วงหนึ่งสัปดาห์ที่ผ่านมา 
โดย...นายแพทย์กฤชรัตน์ หิรัณยศิริ
ราคาทองคำยังรู้สึกสับสนในทิศทาง ไม่ว่าจะเป็นขาขึ้นหรือขาลง อันจะเห็นได้จากในช่วงหนึ่งสัปดาห์ที่ผ่านมา ทองคำมีการแกว่งตัวอย่างมากในทิศทางขาลง โดยราคาถูกกดต่ำลงจนหลุดแนวรับสำคัญที่ระดับ 1,700 เหรียญสหรัฐ และ 1,690 เหรียญสหรัฐลงมา จนลงไปทดสอบจุดต่ำสุดที่ระดับ 1,685 เหรียญสหรัฐ แต่ในที่สุดก็ดีดตัวกลับขึ้นมาได้ในช่วงปลายตลาด เรียกว่ามีความผันผวนอย่างมากในทิศทางขาลง ในขณะที่ค่ำคืนวันศุกร์เริ่มบ่งบอกสัญญาณของการทรงตัวหรืออาจจะดีดกลับได้ ซึ่งก็ต้องระลึกเสมอว่า หลายครั้งนักลงทุนถูกหลอกบริเวณนี้มาแล้วจากการแกว่งตัวขึ้นและลงของราคา คำถามคือ ตลาดทองคำจะเป็นอย่างไรต่อไปและกำลังรออะไรอยู่
สภาวะหน้าผาทางการคลัง (Fiscal Cliff)
ต้องเข้าใจว่า โดยรวมตอนนี้ทั่วโลกจับตามองอยู่อย่างเดียวคือหน้าผาทางการคลัง ซึ่งเป็นที่ทราบกันดีว่า ถ้าไม่สามารถตกลงกันได้ ราคาก็จะปรับตัวลดลง ทั้งตลาดทองคำและตลาดหุ้น จากการคาดหวังว่า จะเกิดหน้าผาทางการคลังอย่างรุนแรงและนำไปสู่การตกงานของคนกว่า 2 ล้านคน อีกทั้งสหรัฐต้องเข้าสู่สภาวะเศรษฐกิจถดถอย จริงๆ แล้ว MTS Gold วิเคราะห์ว่า เมื่อทุกคนทราบแบบนี้ คำถามคือ โอบามาจะยอมให้เกิดขึ้นจริงหรือ? ซึ่งวิเคราะห์ได้ว่า ไม่น่าจะเป็นไปได้ ในเมื่อทั่วโลกก็หวั่นวิตก แล้วสหรัฐเองจะปล่อยให้เกิดขึ้นได้อย่างไร ไม่ว่าจะเป็นความขัดแย้งทางการเมืองในระดับไหนก็ตาม ทำให้วิเคราะห์ได้ว่าในสัปดาห์นี้ น่าจะมีการตกลงกันได้สำหรับ Fiscal Cliff และจะเห็นได้ว่า ข่าวโดยทั่วไปยังไม่คืบหน้ามากนักก็ตาม 




 
ข่าวล่าสุดก็คือ บารัก โอบามา ออกมาปราศรัยกับกลุ่มนักธุรกิจชั้นนำว่า เขายังมีความพยายามที่จะเพิ่มภาษีคนรวย ซึ่งคิดเป็น 2% ของประชากรทั้งหมด และเพิ่มภาษีกลุ่มบริษัทขนาดกลางในส่วน 3% ของบริษัทขนาดกลาง เพื่อปรับเพิ่มภาษีและนำมาช่วยให้ไม่ต้องเพิ่มภาษีทั้งระบบ ซึ่งประเด็นตรงนี้ยังเป็นความขัดแย้งระหว่าง 2 พรรคการเมือง ซึ่งทราบกันดีว่าพรรครีพับลิกันไม่ต้องการให้มีการเพิ่มภาษีคนรวย ซึ่งมีผู้สนับสนุนพรรครีพับลิกันเป็นหลักอยู่ MTS Gold ยังวิเคราะห์ว่า โดยภาพรวมน่าจะจบลงได้ภายในสัปดาห์นี้ และน่าจะถือว่าเป็นโค้งสุดท้าย เพราะถ้าเลยออกไปก็จะเริ่มเข้าสู่สัปดาห์ที่เรียกว่า เป็นการเตรียมตัวเข้าสู่เทศกาลคริสต์มาส หรือเรียกได้ว่าเตรียมพร้อมที่จะประนีประนอมและยุติปัญหาอันจะนำไปสู่การคงหนี้สินในระดับสูง และการเสียภาษีก็น่าที่จะเพิ่มได้บ้างแต่ไม่น่าจะมากเต็มเม็ดเต็มหน่วย MTS Gold ยังวิเคราะห์ในผลสรุปว่า เมื่อตกลงกันได้ก็จะเป็นผลบวกต่อทั้งตลาดหุ้นและตลาดทองคำ ในฐานะการลงทุนในขุมทรัพย์เพื่อให้ได้ผลตอบแทนที่สูงต่อไป และดอกเบี้ยที่ยืนอยู่ในระดับต่ำร่วมกับการอัดฉีดสภาพคล่องทาง QE 3 หรืออาจจะต้องมี QE 4 ตามมาด้วยซ้ำ ก็น่าจะทำให้เป็นผลดีต่อสภาวะเศรษฐกิจทั่วโลก 
วิเคราะห์ราคาทองคำทางเทคนิค
ราคาทองคำเข้าสู่สภาวะทรงตัวในระยะสั้นในหลายชั่วโมง อันจะเห็นถึงการแกว่งขึ้นและลงสลับกัน หลังจากที่ได้รับข่าวดีของภาวะเศรษฐกิจที่ตัวเลขต่างๆ ในวันพฤหัสบดีและวันศุกร์ออกมามีคนว่างงานน้อยลง และ Unemployment Rate ก็ยังปรับตัวลดลงมาอยู่ที่ระดับ 7.7% ซึ่งเป็นตัวที่ทำให้ค่าเงินดอลลาร์แข็งค่าขึ้นเมื่อเทียบกับค่าเงินยูโร ในเชิงเทคนิคแล้วต้องบอกว่าในช่วงระยะสั้นยังคงมีความสับสนและไม่ชัดเจนมีโอกาสทั้งขึ้นและลง แต่ดูเหมือนปฏิกิริยาตอบรับในคืนวันศุกร์จากการที่ราคายืนอยู่เหนือระดับ 1,685 เหรียญสหรัฐได้ และสามารถมีการ Rebound ถึง 1,700 เหรียญสหรัฐได้ ถือว่าดีมากสำหรับสภาพทางเทคนิค อันจะเห็นได้ว่ากราฟสัญญาณระยะปานกลางขึ้นรายวัน เริ่มจะมีสัญญาณของการทรงตัว คืออาจจะหยุดตก รวมทั้ง MACD น่าจะทำการตัดขึ้นด้วยซ้ำไป จึงวิเคราะห์ได้ว่า โอกาสที่ราคาทองคำจะปรับตัวสูงขึ้นในสัปดาห์หน้า น่าจะมีผลมากกว่าที่จะทำการปรับลงมาอีก หรือยังวิเคราะห์ว่าราคาทองคำไม่น่าจะตกต่ำกว่า 1,685 เหรียญสหรัฐ ในเชิง Technical แล้ว ถ้าราคาทองคำยังยืนอยู่เหนือ 1,700 เหรียญสหรัฐ ได้ในอีกสองวันทำการ คาดว่า MACD จะเริ่มปรับคืนความเร็วและแรง ทั้งนี้ขึ้นอยู่กับราคาที่จะวิ่งได้ขนาดไหนในทิศทางขาขึ้นหรือลงก็ตาม
คำแนะนำสำหรับนักลงทุนทั่วไป จึงเป็นลักษณะการบริหารพอร์ตให้สมดุลกับสภาวะที่มีความไม่แน่นอนค่อนข้างสูง และยังแนะนำให้ควบคุม Margins ให้เหมาะสมกับสภาพตลาดอีก อาจจะปรับตัวลดลงก็เป็นไปได้ นักวิเคราะห์ทุกสำนักในโลกมองว่า ระยะยาวในปีหน้าทองคำเป็นแนวโน้มขาขึ้น จึงยังขอเอาใจช่วยกับนักลงทุนในทองคำว่า อย่าเพิ่งหมดหวังสำหรับสิ้นปีนี้ และมีโอกาสที่ราคาจะสามารถจะดีดตัวขึ้นมาที่ระดับ 1,750 เหรียญสหรัฐ และอาจจะแรงไปจนถึงระดับ 1,790 เหรียญสหรัฐก็เป็นไปได้ ขอให้ฝันของทุกคนเป็นจริงและขอเอาใจช่วยนักลงทุนทุกท่าน MTS Gold พร้อมให้คำปรึกษากับนักลงทุนในทองคำในสภาวะบีบคั้นเช่นนี้อยู่เสมอ สอบถามได้ที่ Call Center 02-222-6222